Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 2 Pv 472/11/6609	Rimavská Sobota, 27.1.2012
EEČ : 2-49-13-2012

U Z N E S E N I E

Trestná vec:	obvinený XXXXX  
Prečin:	porušovanie ochrany rastlín a živočíchov podľa § 305 odsek 2 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Rimavská Sobota
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: súkromný podnikateľ
Skutková veta:
Dňa 10.07.2011 v presne nezistenom čase v katastrálnom území obce XXXXX, na lesnom pozemku parcelné číslo 338 a 340/1, bez riadneho povolenia a napriek zákazu XXXXX ako vodič osobného motorového vozidla značky Volkswagen Passat evidenčného čísla XXXXX, v smere od obce XXXXX - XXXXX vošiel uvedeným motorovým vozidlom do chráneného areálu Hikoriový porast, ktorý spadá do III. stupňa ochrany v zmysle ustanovenia § 21 Zákona číslo 543/2002 Zierky zákonov o ochrane prírody a krajiny, kde v blízkosti vodnej nádrže zaparkoval, čím porušil ustanovenia § 13 odsek 1 písmeno a), § 14 odsek 1 písmeno a) Zákona číslo 543/2002 Zbierky zákonov o ochrane prírody a krajiny. 
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka  PZ Obvodného oddelenia PZ XXXXX sp. zn. ORP-XXXXX zo dňa 24.08.2011 a zo dňa 13.11.2011 bolo začaté trestné stíhanie a vznesené obvinenie XXXXX za prečin porušovania ochrany rastlín a živočíchov podľa § 305 ods. 2 Trestného zákona na tom skutkovom základe, že 
dňa 10.07.2011 v presne nezistenom čase v katastrálnom území obce XXXXX, na lesnom pozemku parcelné číslo 338 a 340/1, bez riadneho povolenia a napriek zákazu XXXXX ako vodič osobného motorového vozidla značky Volkswagen Passat evidenčného čísla XXXXX, v smere od obce XXXXX - XXXXX vošiel uvedeným motorovým vozidlom do chráneného areálu Hikoriový porast, ktorý spadá do III. stupňa ochrany v zmysle ustanovenia § 21 Zákona číslo 543/2002 Zierky zákonov o ochrane prírody a krajiny, kde v blízkosti vodnej nádrže zaparkoval, čím porušil ustanovenia § 13 odsek 1 písmeno a), § 14 odsek 1 písmeno a) Zákona číslo 543/2002 Zbierky zákonov o ochrane prírody a krajiny.

	Obvinený XXXXX sa v prípravnom konaní priznal v celom rozsahu, pričom priebeh skutkového deja popísal tak, ako je to vyššie uvedené. Ďalej uviedol, že spoločne s priateľmi, svojou manželkou a deťmi si šli do lesa oddýchnuť, rekreovať sa. O tom, že porušil slovenské zákony nevedel. Auto značky Volkswagen Passat šoféroval on. S podmienečným zastavením trestného stíhania podľa § 216 Trestného poriadku súhlasil. 

	Svedok XXXXX - policajt uviedol, že dňa 10.07.2011 vykonával obchôdzkovú službu spolu s XXXXX v obvode Obovdného oddelenia Policajného zboru XXXXX Okolo 14.00 h vykonávali kontrolu za obcou XXXXX v chránenom areáli Hikoriový porast, keď prišli až k areálu hotela Drieňok a popri okraji vodnej nádrže, cez les pokračovali v kontrole lesného porastu smerom k obci XXXXX, keď asi v polovici cesty  zistili, že v lesnom poraste sa nachádzajú tri motorové vozidlá, okrem iných aj značky Volkswagen Passat, ktoré boli odparkované v poraste. Kontrolou zistili vodičov motorových vozidiel, z ktorých všetci traja vodiči boli XXXXX národnosti, pričom po slovensky hovoriť vedeli, aj im rozumeli, avšak nešlo o plynulý rozhovor. Zistili, že vozidlom značky Vokswagen Passat do Hikoriového porastu vošiel ako vodič XXXXX. Všetkým trom vodičom potom vysvetlili, že vstup do lesa motorovými vozidlami je zakázaný, po čom ich vyzvali, aby motorovými vozidlami opustili Hikoriový porast, čo aj vykonali. Predtým im ukázali, ktorou cestou do lesného porastu autami vošli, bola to lesná cesta vzdialenosť asi 450 m od miesta vstupu po miesto, kde mali vozidlá zaparkované. Ďalej dodal, že auto bolo odparkované priamo v lesnom poraste asi 10  metrov od kraja vodnej nádrže XXXXX. 
	Zo zápisnice o obhliadke miesta, ako aj fotodokumentácie vyplýva, že v lesnom poraste zvanom XXXXX pri vodnej nádrži XXXXX, bolo dňa 10.07.2011 odparkované okrem iných osobné motorové vozidlo značky VW Passat evidenčného čísla XXXXX. 

	Zo správy Krajského úradu životného prostredia Banská Bystrica, Odboru starostlivosti o životné prostredie vyplýva, že na deň 10.07.2011 nemal evidovanú žiadosť o povolenie výnimky zo zákazu vjazdu a státia motorovým vozidlom značky Volkswagen evidenčné číslo XXXXX na území chráneného areálu Hikoriový porast v katastri obce XXXXX, pričom nebolo vydané ani rozhodnutie o povolení výnimky. 

	Zo správy Obvodného lesného úradu XXXXX  vyplýva, že v roku 2011 nebola evidovaná žiadosť na vstup na lesný pozemok pre motorové vozidlo Volkswagen evidenčné číslo XXXXX, pričom ani nebolo vydané povolenie na vstup na lesné pozemky pre uvedené motorové vozidlo. 

	Z listu vlastníctva vyplýva, že lesné pozemky, na ktoré obvinený vošiel motorovým vozidlom sú vedené pod parcelnými číslami 338 a 340. 

	Obvinený je stíhaný za prečin, za ktorý Trestný zákon účinný v čase spáchania činu stanovuje trest odňatia slobody, ktorého horná hranica neprevyšuje päť rokov. 

	Obvinený XXXXX, že rozpore s ustanovením § 13 odsek 1 písmeno a), § 14 odsek 1 písmeno a) Zákona číslo 543/2002 Zbierky zákonov o ochrane prírody a krajiny neoprávnene jazdil motorovým vozidlom v lesnom poraste chráneného areálu Hikoriový porast s III. stupňom ochrany, naplnil zákonné znaky skutkovej  podstaty  prečinu porušovania ochrany rastlín a živočíchov podľa § 305 odsek 2 Trestného  zákona po stránke objektívnej. Po stránke subjektívnej ide o priamy úmysel podľa § 15 písmeno a) Trestného zákona, pretože obvinený chcel porušiť a aj porušil záujem chránený Trestným zákonom.  

	Obvinený XXXXX je z miesta trvalého bydliska hodnotený všeobecne. Z výpis z ústrednej evidencie priestupkov Ministerstva vnútra Slovenskej republiky vyplýva, že sa dopustil štyroch priestupkov, naposledy dňa 18.10.2011, keď porušil § 23 odsek 1 Zákona číslo 8/2009 Zbierky zákonov o pravidlách cestnej premávky, za čo mu bola uložená pokuta vo výške 30 €, pričom všetky priestupky spáchal porušením pravidiel cestnej premávky. Podľa odpisu z registra trestov XXXXX doteraz súdom trestaný nebol. 
 
	Obvinenému bola určená skúšobná doba na 12 mesiacov, teda na dolnej hranici, ktorá je s prihliadnutím na jeho doterajší život a okolnosti prípadu postačujúca. 

	Vzhľadom ku skutočnosti, že boli splnené podmienky na postup podľa § 216 odsek 1 písmeno a), písmeno b), písmeno c) Trestného poriadku, rozhodol som o podmienečnom zastavení trestného stíhania tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú môže podať obvinený a poškodený u prokurátora Okresnej prokuratúry Rimavská Sobota do troch dní od jeho oznámenia. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Milan Kováč
prokurátor